CELEX: 32021R2066
Language: sl
Date: 2021-08-25 00:00:00
Title: Delegirana uredba Komisije (EU) 2021/2066 z dne 25. avgusta 2021 o dopolnitvi Uredbe (EU) 2019/1022 Evropskega parlamenta in Sveta v zvezi s podrobnostmi izvajanja obveznosti iztovarjanja za nekatere pridnene staleže v zahodnem Sredozemskem morju za obdobje 2022–2024

26.11.2021   
               
               
                  SL
               
               
                  Uradni list Evropske unije
               
               
                  L 421/17
               
            
         DELEGIRANA UREDBA KOMISIJE (EU) 2021/2066
         z dne 25. avgusta 2021
         o dopolnitvi Uredbe (EU) 2019/1022 Evropskega parlamenta in Sveta v zvezi s podrobnostmi izvajanja obveznosti iztovarjanja za nekatere pridnene staleže v zahodnem Sredozemskem morju za obdobje 2022–2024
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/1022 Evropskega parlamenta in Sveta z dne 20. junija 2019 o vzpostavitvi večletnega načrta za ribolov, ki izkorišča pridnene staleže v zahodnem Sredozemskem morju, in spremembi Uredbe (EU) št. 508/2014 (1) ter zlasti člena 14 Uredbe,
         ob upoštevanju naslednjega:
         
                     (1)
                  
                  
                     Uredba (EU) 2019/1022 vzpostavlja večletni načrt v zvezi s pridnenim ribolovom v zahodnem Sredozemskem morju. S členom 14 navedene uredbe je na Komisijo preneseno pooblastilo za sprejemanje delegiranih aktov za dopolnitev navedene uredbe z določitvijo podrobnosti obveznosti iztovarjanja za vse staleže vrst v zahodnem Sredozemskem morju, za katere velja obveznost iztovarjanja, in za naključni ulov pelagičnih vrst v okviru ribolova, ki izkorišča staleže, v skladu z navedeno določbo.
                  
               
                     (2)
                  
                  
                     Z Delegirano uredbo Komisije (EU) 2017/86 (2) je bil na podlagi treh skupnih priporočil, ki jih je leta 2016 Komisiji predložilo več držav članic z neposrednim upravljalnim interesom pri ribolovu v Sredozemskem morju (Grčija, Španija, Francija, Hrvaška, Italija, Ciper, Malta in Slovenija), vzpostavljen načrt za zavržke pri nekaterih vrstah pridnenega ribolova v Sredozemskem morju, ki se je uporabljal od 1. januarja 2017 do 31. decembra 2019. Navedena tri skupna priporočila so se nanašala na zahodno Sredozemsko morje, Jadransko morje in jugovzhodno Sredozemsko morje.
                  
               
                     (3)
                  
                  
                     7. maja 2021 so Španija, Francija in Italija (skupina na visoki ravni Pescamed) po posvetovanju v svetovalnem svetu za Sredozemsko morje (MEDAC) Komisiji predložile skupno priporočilo, v katerem so predlagale podaljšanje nekaterih izjem od obveznosti iztovarjanja za pridneni ribolov v zahodnem Sredozemskem morju.
                  
               
                     (4)
                  
                  
                     To skupno priporočilo je ocenil Znanstveni, tehnični in gospodarski odbor za ribištvo (STECF) med 17. in 21. majem 2021 (3).
                  
               
                     (5)
                  
                  
                     21. julija 2021 je skupina na visoki ravni Pescamed predložila posodobljeno skupno priporočilo, ki je bilo usklajeno z oceno odbora STECF.
                  
               
                     (6)
                  
                  
                     V skladu s členom 18 Uredbe (EU) št. 1380/2013 Evropskega parlamenta in Sveta (4) je Komisija obravnavala skupno priporočilo glede na oceno odbora STECF, da bi zagotovila njegovo skladnost z ustreznimi ohranitvenimi ukrepi, vključno z obveznostjo iztovarjanja.
                  
               
                     (7)
                  
                  
                     Komisija opozarja, da so v zahodnem Sredozemskem morju vrste ulovljene istočasno in v zelo različnih količinah, zaradi česar je pristop na podlagi enega samega staleža zahteven. Poleg tega so navedene vrste ulovljene z ribiškimi plovili za mali ribolov in iztovorjene na številnih različnih mestih iztovarjanja, ki so geografsko razporejena vzdolž obale, zaradi česar so stroški ravnanja z neželenim ulovom nesorazmerni.
                  
               
                     (8)
                  
                  
                     V posodobljenem skupnem priporočilu za leto 2022 je predlagano podaljšanje izjeme zaradi visoke stopnje preživetja iz člena 15(4), točka (b), Uredbe (EU) št. 1380/2013, določene za školjke, in sicer za veliko pokrovačo (Pecten jacobeus), ladinke (Venerupis spp.) in venernice (Venus spp.), ulovljene z mehaniziranimi strgačami (HMD). Odbor STECF je države članice opozoril na obstoječi študiji, ki bosta končani in na podlagi katerih bodo nadalje ocenjene stopnje preživetja velike pokrovače, ladink in venernic. Ker dokazi o stopnjah preživetja teh vrst niso dokončni, Komisija meni, da bi bilo treba izjemo zaradi visoke stopnje preživetja vključiti v to uredbo za eno leto, dokler ne bodo predloženi ustrezni podatki o preživetju. Zadevne države članice bi morale do 1. maja 2022 Komisiji predložiti ustrezne podatke o preživetju navedenih treh vrst, da bo lahko odbor STECF v celoti ocenil utemeljitve za izjemo, Komisija pa opravila pregled.
                  
               
                     (9)
                  
                  
                     V posodobljenem skupnem priporočilu je predlagano podaljšanje izjeme zaradi visoke stopnje preživetja, določene za škampa (Nephrops norvegicus), ulovljenega s pridnenimi vlečnimi mrežami (OTB, OTT, PTB, TBN, TBS, TB, OT, PT, TX), za leta 2022, 2023 in 2024. Odbor STECF je menil, da obstajajo znanstveni dokazi, ki kažejo na zelo nizko stopnjo preživetja navedene vrste v zahodnem Sredozemskem morju in drugih regijah v juliju in avgustu. Ob upoštevanju dejstva, da so visoke stopnje preživetja značilne za preostali del leta, ter značilnosti orodja, ribolovnih praks in ekosistema Komisija meni, da bi bilo treba izjemo zaradi visoke stopnje preživetja podaljšati za tri leta, razen za mesec julij in avgust posameznega leta.
                  
               
                     (10)
                  
                  
                     V posodobljenem skupnem priporočilu je predlagano podaljšanje izjeme zaradi visoke stopnje preživetja, določene za škampa (Nephrops norvegicus), ulovljenega z vršami in pastmi (FPO, FIX), za leta 2022, 2023 in 2024. Odbor STECF je menil, da so specifične informacije, ki bi podpirale to izjemo, omejene. Ker pa je ta ribolov precej selektiven, Komisija meni, da bi bilo treba to izjemo podaljšati za tri leta.
                  
               
                     (11)
                  
                  
                     V posodobljenem skupnem priporočilu je predlagano podaljšanje izjeme zaradi visoke stopnje preživetja za okatega ribona (Pagellus bogaraveo), ulovljenega s trnki in vrvicami (LHP, LHM, LLS, LLD, LL, LTL, LX), za leti 2022 in 2023. Odbor STECF je menil, da so bili predloženi dokazi, ki podpirajo to izjemo, vendar bi bilo treba izvesti dodane znanstvene študije, v katerih bi se neposredno opazovalo preživetje zavržkov. Komisija meni, da bi bilo treba izjemo podaljšati za dve leti.
                  
               
                     (12)
                  
                  
                     V posodobljenem skupnem priporočilu je predlagano podaljšanje izjeme zaradi visoke stopnje preživetja za jastoga (Homarus gammarus) in raroge (Palinuridae), ulovljene z mrežami (GNS, GN, GND, GNC, GTN, GTR, GEN) ter vršami in pastmi (FPO, FIX), za leti 2022 in 2023. Odbor STECF je menil, da so bili predloženi dokazi, ki podpirajo dejstvo, da bo učinek izjeme zaradi visoke stopnje preživetja verjetno majhen, vendar bi bilo treba izvesti dodatne znanstvene študije, v katerih bi se neposredno opazovalo preživetje zavržkov. Komisija meni, da bi bilo treba izjemo podaljšati za dve leti.
                  
               
                     (13)
                  
                  
                     V skupnem priporočilu so bili predloženi posodobljeni znanstveni dokazi o nesorazmernih stroških ravnanja z neželenim ulovom. Čeprav je odbor STECF opozoril, da so predložene ocene povečanja stroškov, je poudaril, da je težko presoditi, na kateri ravni so stroški nesorazmerni. Opozoril je, da bi bilo mogoče nadalje dopolniti predložene informacije o nesorazmernih stroških in da bi bilo treba izvesti oceno učinka izjeme. Nadalje je opozoril, da bi moralo biti zmanjšanje ravni neželenega ulova z uporabo selektivnega orodja ali zaščitenih morskih območij prednostna naloga. Komisija pozdravlja zavezo skupine na visoki ravni Pescamed, da si bo še naprej prizadevala za selektivnost in prostorske omejitve ribolova, kar bo njena prednostna naloga s ciljem doseči zmanjšanje neželenega ulova. Odbor STECF je opozoril, da kombiniran pristop de minimis zajema široko skupino vrst z različnimi stopnjami zavržkov, vendar je menil, da je glede na kompleksnost ribolova v Sredozemskem morju tako široko področje uporabe primeren pristop. Poleg tega je menil, da bi posamezne izjeme de minimis, ki se nanašajo na eno vrsto, verjetno privedle do številnih ločenih izjem, ki bi bile enako zahtevne za spremljanje. Komisija meni, da bi bilo treba izjemo podaljšati s predlaganimi odstotnimi deleži.
                  
               
                     (14)
                  
                  
                     Države članice so v skupnem priporočilu obnovile svojo zavezo za povečanje selektivnosti ribolovnega orodja v skladu z rezultati tekočih raziskovalnih programov, da bi zmanjšale in omejile neželeni ulov, zlasti ulov pod najmanjšimi referenčnimi velikostmi ohranjanja.
                  
               
                     (15)
                  
                  
                     Poleg tega so se države članice v skupnem priporočilu zavezale, da bodo opredelile nadaljnja območja zaprtja, da bi zmanjšale smrtnost mladic, če obstajajo dokazi o visoki koncentraciji mladic. Ukrepi, predlagani v posodobljenih skupnih priporočilih, so skladni s členom 15(4), členom 15(5), točki (b) in (c), ter členom 18(3) Uredbe (EU) št. 1380/2013.
                  
               
                     (16)
                  
                  
                     Ukrepi iz te uredbe neposredno vplivajo na načrtovanje ribolovne sezone plovil Unije in z njo povezane gospodarske dejavnosti, zato bi morala ta uredba začeti veljati takoj po objavi. Uporabljati bi se morala od 1. januarja 2022 –
                  
               SPREJELA NASLEDNJO UREDBO:
         
            Člen 1
            Izvajanje obveznosti iztovarjanja
            Obveznost iztovarjanja iz člena 15(1) Uredbe (EU) št. 1380/2013 se uporablja v vodah Unije v zahodnem Sredozemskem morju za pridneni ribolov v skladu s to uredbo.
         
         
            Člen 2
            Opredelitvi pojmov
            V tej uredbi se uporabljata naslednji opredelitvi pojmov:
            
                        (a)
                     
                     
                        „geografska podobmočja GFCM“ pomenijo geografska podobmočja Generalne komisije za ribištvo v Sredozemlju (GFCM), kot so opredeljena v Prilogi I k Uredbi (EU) št. 1343/2011 Evropskega parlamenta in Sveta (5);
                     
                  
                        (b)
                     
                     
                        „zahodno Sredozemsko morje“ pomeni geografska podobmočja GFCM 1, 2, 5, 6, 7, 8, 9, 10, 11.1, 11.2 in 12.
                     
                  
         
            Člen 3
            Izjeme zaradi visoke stopnje preživetja
            
               1.   Izjema od obveznosti iztovarjanja iz člena 15(4), točka (b), Uredbe (EU) št. 1380/2013 za vrste, za katere znanstveni dokazi pričajo o visokih stopnjah preživetja, v zahodnem Sredozemskem morju se uporablja za:
               
                           (a)
                        
                        
                           veliko pokrovačo (Pecten jacobeus), ulovljeno z mehaniziranimi strgačami (HMD), do 31. decembra 2022;
                        
                     
                           (b)
                        
                        
                           ladinke (Venerupis spp.), ulovljene z mehaniziranimi strgačami (HMD), do 31. decembra 2022;
                        
                     
                           (c)
                        
                        
                           venernice (Venus spp.), ulovljene z mehaniziranimi strgačami (HMD), do 31. decembra 2022;
                        
                     
                           (d)
                        
                        
                           škampa (Nephrops norvegicus), ulovljenega z vsemi pridnenimi vlečnimi mrežami (OTB, OTT, PTB, TBN, TBS, TB, OT, PT, TX) od januarja do junija ter od septembra do decembra posameznega leta, do 31. decembra 2024;
                        
                     
                           (e)
                        
                        
                           škampa (Nephrops norvegicus), ulovljenega z vršami in pastmi (FPO, FIX), do 31. decembra 2024;
                        
                     
                           (f)
                        
                        
                           okatega ribona (Pagellus bogaraveo), ulovljenega s trnki in vrvicami (LHP, LHM, LLS, LLD, LL, LTL, LX), do 31. decembra 2023;
                        
                     
                           (g)
                        
                        
                           jastoga (Homarus gammarus), ulovljenega z mrežami (GNS, GN, GND, GNC, GTN, GTR, GEN) ter z vršami in pastmi (FPO, FIX), do 31. decembra 2023;
                        
                     
                           (h)
                        
                        
                           raroge (Palinuridae), ulovljene z mrežami (GNS, GN, GND, GNC, GTN, GTR, GEN) ter z vršami in pastmi (FPO, FIX), do 31. decembra 2023.
                        
                     
            
               2.   Velika pokrovača (Pecten jacobeus), ladinke (Venerupis spp.), venernice (Venus spp.), škamp (Nephrops norvegicus), okati ribon (Pagellus bogaraveo), jastog (Homarus gammarus) in raroge (Palinuridae), ulovljeni v okoliščinah iz odstavka 1, se takoj izpustijo v morje na območju, kjer so bili ulovljeni.
            
            
               3.   Do 1. maja 2022 države članice, ki imajo neposredni upravljalni interes pri ribolovu v Sredozemskem morju, Komisiji predložijo dodatne podatke o zavržkih in druge ustrezne znanstvene informacije, ki podpirajo izjemo iz odstavka 1, točke (a), (b) in (c). Znanstveni, tehnični in gospodarski odbor za ribištvo predložene podatke in informacije oceni najpozneje do 31. julija 2022.
            
         
         
            Člen 4
            
               Izjeme
               de minimis
            
            Z odstopanjem od člena 15(1) Uredbe (EU) št. 1380/2013 se lahko v skladu s členom 15(4), točka (c), navedene uredbe zavržejo naslednje količine vrst:
            
                        (a)
                     
                     
                        za osliča (Merluccius merluccius) in bradače (Mullus spp.) do največ 5 % celotnega letnega ulova navedenih vrst v letih 2022 in 2023 s plovili, ki uporabljajo pridnene vlečne mreže;
                     
                  
                        (b)
                     
                     
                        za osliča (Merluccius merluccius) in bradače (Mullus spp.) do največ 1 % celotnega letnega ulova navedenih vrst v letih 2022 in 2023 s plovili, ki uporabljajo zabodne in trislojne mreže;
                     
                  
                        (c)
                     
                     
                        za brancina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratrca (Diplodus vulgaris), kirnje (Epinephelus spp.), ovčico (Lithognathus mormyrus), divjega ribona (Pagellus acarne), okatega ribona (Pagellus bogaraveo), ribona (Pagellus erythrinus), pagarja (Pagrus pagrus), globinsko kirnjo (Polyprion americanus), morski list (Solea solea), orado (Sparus aurata) in dolgoostno rdečo kozico (Parapenaeus longirostris) do največ 5 % celotnega letnega ulova navedenih vrst v letih 2022 in 2023 s plovili, ki uporabljajo pridnene vlečne mreže;
                     
                  
                        (d)
                     
                     
                        za brancina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratrca (Diplodus vulgaris), kirnje (Epinephelus spp.), ovčico (Lithognathus mormyrus), divjega ribona (Pagellus acarne), okatega ribona (Pagellus bogaraveo), ribona (Pagellus erythrinus), pagarja (Pagrus pagrus), globinsko kirnjo (Polyprion americanus), morski list (Solea solea) in orado (Sparus aurata) do največ 3 % celotnega letnega ulova navedenih vrst v letih 2022 in 2023 s plovili, ki uporabljajo zabodne in trislojne mreže;
                     
                  
                        (e)
                     
                     
                        za brancina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratrca (Diplodus vulgaris), kirnje (Epinephelus spp.), ovčico (Lithognathus mormyrus), divjega ribona (Pagellus acarne), ribona (Pagellus erythrinus), pagarja (Pagrus pagrus), globinsko kirnjo (Polyprion americanus), morski list (Solea solea) in orado (Sparus aurata) do največ 1 % celotnega letnega ulova navedenih vrst v letih 2022 in 2023 s plovili, ki uporabljajo trnke in vrvice.
                     
                  
         
            Člen 5
            Začetek veljavnosti in uporaba
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2022 do 31. decembra 2024.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 25. avgusta 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 172, 26.6.2019, str. 1.
         
            (2)  Delegirana uredba Komisije (EU) 2017/86 z dne 20. oktobra 2016 o načrtu za zavržke pri nekaterih vrstah pridnenega ribolova v Sredozemskem morju (UL L 14, 18.1.2017, str. 4).
         
            (3)  Poročila Znanstvenega, tehničnega in gospodarskega odbora za ribištvo (STECF) – Ocena skupnih priporočil v zvezi z obveznostjo iztovarjanja (STECF-21-05), 2021, Urad za publikacije Evropske unije, Luxembourg. Na voljo na https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (4)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).
         
            (5)  Uredba (EU) št. 1343/2011 Evropskega parlamenta in Sveta z dne 13. decembra 2011 o nekaterih določbah za ribolov na območju Sporazuma GFCM (Generalne komisije za ribištvo v Sredozemlju) in spremembi Uredbe Sveta (ES) št. 1967/2006 o ukrepih za upravljanje za trajnostno izkoriščanje ribolovnih virov v Sredozemskem morju (UL L 347, 30.12.2011, str. 44).